Afdanking oor inenting was regverdig – KVBAArgieffoto ter illustrasie. (Foto: GCIS) Die Kommissie vir Versoening, Bemiddeling en Arbitrasie (KVBA) het bevind dat ŉ maatskappy wat ŉ vrou afgedank het omdat sy geweier het om teen Covid-19 ingeënt te word, regverdig opgetree het. Daarvolgens is haar afdanking bekragtig. In ŉ arbitrasietoekenning wat op 21 Januarie gemaak is, het Lungile Matshaka, die kommissaris van KVBA, beslis dat Theresa Mulderij se afdanking deur die Goldrush-groep “wesenlik regverdig” was. Mulderij het die maatskappy KVBA toe gesleep omdat sy die regverdigheid van haar afdanking bevraagteken. As vergoeding het sy ŉ heraanstelling of maksimum vergoeding geëis. Mulderij was sedert 2018 in diens van die maatskappy as ŉ opleidings- en sakeverwante beampte en is in Oktober afgedank. Luidens die arbitrasietoekenning het die maatskappy se uitvoerende komitee verlede jaar ten gunste van ŉ verpligte inentingsbeleid gestem. Voordat die beleid ingestel is, het die bestuur van die maatskappy oor die bestek van drie maande met werkers en hul vakbonde beraadslaag. “Die werkers het die ontvangs van die verpligte beleid bevestig, asook dat dit aan hulle verduidelik is en dat hulle dit gelees het. Werknemers is ook die geleentheid gegun om aansoek om vrystelling te doen. Die maatskappy het aangedui dat die inentingsbeleid ingestel is om werkers se gesondheid te beskerm,” lui die arbitrasietoekenning. Volgens die toekenning het Mulderij egter besluit om nie aan hierdie beleid te voldoen nie, aangesien sy nie van plan was om teen Covid-19 ingeënt te word nie. Haar dokter het ook geweier om haar medies ongeskik te verklaar. Sy is op 28 Oktober elektronies dissiplinêr verhoor en gevolglik afgedank. Dit is oor dié bevinding dat Mulderij haar tot die KVBA gewend het. Mulderij het in haar getuienis aangevoer dat dit haar grondwetlike mensereg is om die inenting te weier. Sy het ook aangedui dat sy sosiale en emosionele druk ervaar het om tussen die entstof en haar werk te kies. Na aanleiding van getuienis wat voor die kommissaris gedien het, het Matshaka egter bevind dat Mulderij permanent onbevoeg is op grond van haar besluit om nie ingeënt te word nie en dat sy ook weier om te help om ŉ veilige werksomgewing te skep. “Mulderij se werk is om met kliënte én medewerkers om te gaan en is van só ŉ aard dat sy nie na ŉ ander pos geskuif kan word nie,” lui die bevinding.